  Виталий Пронин Вотка карысь «Удмурт Кенеш» но «Удмурт нылкышно кенеш» Анайлэн нуналэзлы сӥзем ужрад ортчытӥзы. Мыло-кыдо воткаос удмуртлыкез вӧлмытон понна сюлмасько. Воткаысь Г. Перевозчикова но Л. Князева «Тюрагай» ансамбле мыло-кыдо ветло.Городысь удмурт движение пыриськись нылкышноос пӧлысь тросэз Шаркан ёросысь татчы вуэмын. Соос пӧртэм удысъёсын тыршо: кин ке пӧраськись, мукетыз нылпи садын, куинетӥез школаын тырше. Но ваньзэс огинэ бича удмуртлык. Ваньзы «Тюрагай» ансамбле кырӟаны ветло. «Удмурт Кенешлэн» Воткаысь ёзэныз кивалтӥсь Валентина Черыгова,  «Удмурт нылкышно кенешлэн» Вотка карысь ёзэныз кивалтӥсь Галина Перевозчикова, азьветлћсь Зоя Николаева кема аръёс ӵоже «Удмурт дуннеен» кусып возё, газетамы печатласько. Нылкышноосын быгатыса кивалтэ адӟем карымон удмурт воргорон Сергей Трофимов. Сергей Семёнович Воткинскысь педагогикая колледжын ужа, крезьчиослэн «Сайкан» ансамбленызы кивалтэ.«Тюрагайлэн» данэз будэ, со ӵем гинэ ёрос но город сцена вылын воректылэ. Кемалась ик ӧвӧл Вотка карын ортчем «Осенины» элькун фестивале удмурт  кырӟанъёсын-эктонъёсын пыриськизы. Соос сярысь тодо, кыло. Соин но коллективе кырӟаны лыктыны мылкыд карисьёс вань.Нырысьсэ ужрадазы вуиз Лия Вахрушева. Со Шаркан ёросысь Карсашурын улэ, Воткинскын ужа. Яратӥсько кырӟаны, шуэ. Гуртазы коллективзы ӧвӧл, пе. Эшшо      Л. Вахрушева кылбуръёс гожъя на. Шыкысаз 300-лэсь уно люкаськизы ини. Куд-огез Шаркан ёрос газетазы печатламын. Кылбуръёсызъя кырӟанъёс сцена вылысен но чузъяськыло ни.Мыло-кыдо нылкышноос арнялы 2 пол пумиськыло, пӧртэм ужрадъёс ортчытъяло. Таяз радэ удмурт анаез данъязы. Кышноос ваньзы сямен татчы нуныкаосынызы вуизы. Пиналъёс яратоно песянайёссылы кылбуръёс лыдӟизы, шуныт кылъёс веразы. Сергей Трофимов вань люкаськем нылкышноослы Пантелей Кузнецовлэсь «Мемие» кырӟанзэ кузьмаз.Кырӟаны-вераны быгатэм сяна, ваньмыз нылкышноос усто кибашлыос вылӥллям.Татын радъямын вал нылкышноослэн киужъёсынызы «Мон нылкышно, мон анай, мон быгатӥсько...» адӟытон. Валентина Корепанова курикен чильпам небыт пыдвылъёссэ возьматӥз. Туэ ар куспын 40 куз керттэм, ваньзэ тодмоосызлы кузьмам. Кышномурт керттӥськонъя мастер-класс возьматӥз. Валентина Черыгова нылпиосын валче огшоры кускылие инӟыос лякылӥзы но Выль ар кыз пӧрмытӥзы. Галина Перевозчикова дышетӥз кылчинъёс лэсьтыны. Нош Зоя Николаева возьматӥз, кызьы йӧл пакетъёслэсь выжлёгет керттоно.Ваньмыз кышномуртъёс сьӧразы азькышетъёс вайиллям. Та арбериен удмурт калыклэн тросэз сям-йылолъёсыз герӟаськемын. Та сярысь вераз ужрадэз радъясь Галина Перевозчикова. Котькудӥз нылкышно аслаз арбериез сярысь вераз. Валентина Корепановалэн азькышетэз «Тюрагайлэн» нырысетӥ концертэзлы юромо вуремын вылэм, со дырысен 31 ар ортчиз ни. Людмила Князева анаезлэсь кылем азькышет сярысь вераз. Солэн сӧзулаз шальтыртӥсь арбериос вурылэмын. Сое сюан дыръя, вожояськыку дӥсяло вылэм.Ангелина Снигирёва   